Nariadenie Rady (ES) č. 1110/1999
z 10. mája 1999
stanovujúce oslobodenie od colných poplatkov pre určité farmaceutické aktívne zložky, ktoré majú medzinárodný generický názov (INN) pridelený Svetovou zdravotníckou organizáciou a pre určité produkty používané na výrobu hotových farmaceutických produktov
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä článok 113,
so zreteľom na návrh Komisie,
(1) keďže spoločenstvo a mnohé štáty počas rokovaní Uruguajského kola rokovali o oslobodení farmaceutických produktov od cla;
(2) keďže sa účastníci týchto diskusií zhodli na tom, že k produktom spadajúcim pod harmonizovaný systém (HS) kapitola 30 a HS položky 2936, 2937, 2939 a 2941 by sa mali pridať vybrané farmaceutické aktívne zložky, ktoré majú medzinárodný generický názov (INN) pridelený Svetovou zdravotníckou organizáciou, ako aj vybrané produkty používané na výrobu hotových farmaceutických produktov;
(3) keďže sa výsledky diskusií, ako je uvedené v zázname z rokovaní, zahrnuli do rozvrhov colných sadzobníkov účastníkov, ktoré sú pripojené k Marakéšskemu protokolu ku GATT 1994;
(4) keďže sa tiež dohodli, aby sa predstavitelia členov Svetovej obchodnej organizácie (WTO), ktorí sú zúčastnení na zázname z rokovaní, riadne stretávali pod záštitou Rady pre obchodovanie s tovarom WTO aspoň každé tri roky, aby zrevidovali rozsah produktov a po vzájomnej dohode pridali ďalšie farmaceutické produkty, ktoré budú oslobodené od cla;
(5) keďže sa konala druhá takáto revízia, kde sa dohodlo, že ďalšie produkty s medzinárodnými generickými názvami a produkty, ktoré sa používajú na produkciu a výrobu hotových farmaceutických produktov, by sa mali oslobodiť od cla a zoznam určitých predpôn a prípon pre soli a estery produktov s medzinárodnými generickými názvami by sa mal rozšíriť,
PRIJALA TOTO NARIADENIE:
Článok 1
Od 1. júla 1999 spoločenstvo povolí oslobodenie od cla pre produkty s medzinárodnými generickými názvami, ktoré sú uvedené v prílohe I, ako aj pre soli, estery a hydráty týchto produktov.
Článok 2
Od 1. júla 1999 spoločenstvo povolí oslobodenie od cla pre produkty, ktoré sa používajú v produkcii a výrobe hotových farmaceutických produktov, ktoré sú uvedené v prílohe II.
Článok 3
Od 1. júla 1999 sa určité predpony a prípony produktov s medzinárodnými generickými názvami, ktoré vyhovujú pre oslobodenie od cla, pridajú k produktom uvedeným v prílohe III.
Článok 4
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V
Bruseli 10. mája 1999